google/wiki40b huggingface dataset:
Bob Paisley

Biografi

Paisley ble født i Hetton-le-Hole, County Durham. Han kom til Liverpool i 1939 fra amatørklubben Bishop Auckland, men på grunn av krigen måtte han vente helt til 1946 før han debuterte på klubbens førstelag. Som spiller var Paisley venstre half, som grovt sett tilsvarer defensiv midtbane i dag. Fra 1946 til 1954 spilte han 253 ligakamper for Liverpool, og scoret ti mål. Han ble ligamester i 1946/47, men var også med på nedrykk i sin siste sesong for klubben.
Etter at Paisley la støvlene på hylla, ble han ansatt i Liverpools trenerteam – først som fysioterapeut, og senere som reservelagstrener og førstelagstrener. Da Bill Shankly kom til klubben i 1959, ble Paisley utnevnt til Shanklys assistent. Shankly var den karismatiske av de to, mens Paisley var fornøyd med å holde seg i bakgrunnen. Da Shankly overraskende trakk seg tilbake i 1974, ble Paisley –  noe motvillig – utnevnt til ny manager i Liverpool. Shankly hadde vunnet seks store troféer i sin tid som Liverpool-manager, men Paisley levde opp til forventningspresset, og vant enda mer enn som berømte forgjenger.
Bob Paisley må utvilsomt regnes som en av de mest suksessrike managerne i engelsk fotballhistorie. I løpet av ni sesonger i managerstolen, ledet Paisley Liverpool til seks ligamesterskap, og tre triumfer i Serievinnercupen. I tillegg ble det fire seire i Ligacupen og én seier i UEFA-cupen. Disse årene regnes som gullalderen for Liverpool FC.
Etter ni sesonger som manager, trakk Paisley seg tilbake i 1983, etter å ha ledet klubben til nok et ligamesterskap. Han fikk deretter en plass i klubbens styre. Med over 50 år i klubben var Bob Paisley Liverpool FCs mest trofaste tjener noensinne. Han døde etter lang tids sykdom i 1996.
Etter hans død har det i 2007 pågått en underskriftskampanje for å få adlet Liverpools store manager. Over 20 000 mennesker skrev under kampanjen som ble overlevert til statsministeren selv. Tony Blair har senere uttalt at det ikke er mulig for Paisley å bli adlet, ettersom praksisen fungerer kun på levende personligheter. Blair anerkjente derimot hans prestasjoner og så på manageren som en av tidenes beste.
Pannychella

Levevis

Larvene lever vanligvis i stammene på storvokste urter.

Utbredelse

Arten er utbredt i Mexico.
Blond (roman)

Lengde og redigering

Den over 700 sider lange boken er Oates' lengste roman. Hun har selv uttalt: «Jeg hadde tenkt at den skulle være en novelle på rundt 175 sider, og de siste ordene skulle være Marilyn Monroe. Men etterhvert ble jeg så oppslukt i hennes verden at jeg ikke kunne stoppe der. Det endelige resultaltet ble denne boken. Det første utkastet var, opprinnelig, lenger enn den versjonen som til slutt ble utgitt. Enkelte avsnitt ble forkortet, mens andre måtte bli kirurgisk fjernet fra boken. Disse avsnittene vil bli utgitt separat.»

Navn

Selv om mange kjente navn er endret på, bruker Oates noen ganger lett gjenkjennelige initialer. Eksempelvis «C», en mannlig motspiller fra Noen har det hett, som antakelig er basert på Tony Curtis. Mer kontroversiell er «R.F», øverstkommanderende for skarpskytteren som blir sendt for å eliminere Monroe. I flere konspirasjonsteorier om Monroes død hevdes det at både president John F. Kennedy og justisminister Robert F. Kennedy er innblandet, grunnet påstander om angivelige forhold mellom Monroe og begge brødrene. Bare et forhold til presidenten blir nevnt i romanen.
I Blond omtales Monroes to siste ektemenn, Joe DiMaggio og Arthur Miller, som henholdsvis eksatleten og dramatikeren. Deres virkelige navn blir aldri nevnt. Monroes første ektemann, James Dougherty, omtales under pseudonymet Bucky Glazer.

Filmatiseringer

I 2001 ble miniserien Blonde, som var basert på romanen, sendt på CBS. Handlingen i miniserien var i stor grad tro mot handlingen i boken, og regissøren, Joyce Chopra, leste ofte scenen i boken like før den ble spilt inn. På ett sentralt punkt skiller imidlertid handlingen i miniserien fra den i boken; Mens Oates bruker mye tid på konspirasjonsteorier om at Monroe ble myrdet, ble ikke dette tatt med i miniserien.
En film basert på romanen, regissert av Andrew Dominik og med Naomi Watts i hovedrollen, ble annonsert i mai 2010. Watts trakk seg etterhvert fra prosjektet, og i april 2014 meldte The Wrap at Jessica Chastain var i forhandlinger om å overta hovedrollen.
Shambhala Publications

Shambhala Publications er et uavhengig forlag med sete i Boulder, Colorado. Selskapet spesialiserer seg på «bøker som presenterer kreative og bevisste veier for å transformere individet, samfunnet og planeten». Mange av dets titler dreier seg om buddhisme og beslektede emner innenfor religion og filosofi.  Selskapets navn er inspirert av sanskritordet Shambhala, et mytisk kongedømme skjult hinsides de snøkledte fjellene i Himalayas, ifølge tibetansk buddhistisk tradisjon.  Flere av dets sentrale forfattere er Chögyam Trungpa, Pema Chödrön, Thomas Cleary, Ken Wilber, Fritjof Capra, A. H. Almaas, John Daido Loori, John Stevens, Edward Espe Brown og Natalie Goldberg.
Selskapet har ingen tilknytning til hverken Shambhalabuddhisme eller magasinet Lion's Roar (som tidligere hadde tittelen Shambhala Sun).
Brannskip

Brannskip er betegnelsen på et fartøy som settes i brann for så å drive med vind og strøm ned på motstanderens krigsskip under et sjøslag. Hensikten med brannskip var å ødelegge fiendens fartøy, skape panikk og bryte opp formasjoner. Fartøy som ble brukt som brannskip var vanligvis gamle og utbrukte, eller billige fartøyer bygget kun for dette.

Brannskipet på 1800-tallet

De siste tradisjonelle brannskipene som fremdeles ble benyttet som et effektiv våpen mot flåtestyrker ble brukt av de greske opprørerne under den greske selvstendighetskrigen (1821–1829). I løpet av krigen ble 59 brannskip sendt mot de tyrkiske krigsskipene, og 39 klarte å treffe og ødelegge sine tiltenkte mål. 
Den største eksperten i bruk av brannskip var den kjente kapteinen Konstantin Kanaris (1793–1877), som med tilnavnet «Tyrkernes terror» rammet og senket flere krigsskip. Det meste kjente angrepet var om natten den 18. juni 1822 utenfor Khíos, da flaggskipet «Mansur el Liwa» på 80 kanoner ble satt i brann og ødelagt med et tap på over to tusen mann, inkludert admiral Kapudan Pasha Kara Ali, som hadde gjennomført den beryktede Khíosmassakren i forveien. Samme år klarte ikke Kanaris å ødelegge det neste flaggskipet under et sjøslag ved Tenedos i september, men rammet istedenfor viseadmiralens skip som deretter ble ødelagt.

Brannskip i Norden

Under de dansk-svenske krigene som pågikk i flere århundrer fram til 1814, var det et stort antall sjøslag mellom flåtene fra Danmark-Norge og Sverige. Men bruk av brannskip under sjøslagene ble sjelden kronet med suksess. 
Det meste virkningsfulle angrepet med brannskip fant sted under Slaget ved Öland den 1. juni 1676 under den skånske krigen (1675–1679). Det ble utført av kaptein Willem Willemsze med brannskipet «T´Hoen». Dette hollandske brannskipet rente inn i det svenske krigsskipet «Svärdet» og satte det i brann, i strid med ordre fra admiral Cornelius Tromp som kommanderte den allierte flåten fra Danmark og Nederlandene. Svenskene hadde allerede overgitt seg etter en hard strid, og som signal for dette strøket flagget. Tromp satt ut en båt som skulle hente den svenske admiral Uggla som krigsfange, men Willemsze gikk til angrep uten varsel. Etter at «Svärdet» var satt i brann, nektet Uggla å slukke brannene, og foretrakk å gå ned med storskipet. Bare 51 av besetningen på 670 mann overlevde. Willemsze ble tatt i arrest av Tromp som var helt fra seg over denne forbrytelsen.
Oddmund Myklebust

Biografi

Myklebust begynte som fisker etter folkeskolen, men gikk på folkehøgskole 1935-1936. Han var medstifter av Myklebust fiskarlag i 1937 og formann i laget 1953 og 1954. Han var også medlem av styret i flere perioder fra 1937 til 1966. Fra 1940 til han døde var han medlem av Myklebust havnestyre.
Etter andre verdenskrig ble han fiskeskipper. Han regnes som pioner på trålfiske i Norge. I 1945 ble han valgt inn i Haram kommunestyre, et verv han hadde i flere perioder. Han var også medlem av formannskapet i Haram og i Sandøy. Han var medlem av styret i Sunnmøre fiskarlag fra 1953 til 1965, to perioder også som formann, et verv han hadde da han i 1965 ble fiskeriminister. Han var den første fiskeriminister fra Møre og Romsdal fylke.
Stilijan Petrov

Navnet

Han blir ofte kalt «Stan» og har valgt og bruke Stilian Petrov istedenfor det veldig lange navnet Stilijan Aljosjev Petrov-Stenly.

Aston Villa

I april 2006 sa Petrov at han ville vekk fra klubben til fansens store fortvilelse etter at seriegullet var sikret. Han var klar for Aston Villa FC den 30. august 2006. Han signerte en fire-års avtale verd £6,5 millioner som kan gå opp til en verdi av hele £8,0 millioner etter fire år. Han debuterte mot West Ham United FC den 10. september samme år. Kampen endte forøvrig 1-1. Petrov skiftet fra nummer 11 til nummer 19 i 2007. Etter å ha blitt diagnostisert med leukemi uttalte Petrov at hans fotballkarriere var over. Selv om han annonserte at han la opp, var Petrov fortsatt oppsatt som kaptein for laget.
Petrov scoret sitt første mål mot Sheffield United FC den 11. desember 2006 i en kamp som endte 2–2

Landslaget

Den 12. oktober 2006 sluttet Petrov på landslaget etter at Hristo Stoitsjkov tok over som trener. Den 20. mars 2007 ville han tilbake til landslaget, men fikk ikke tilbake kapteinsbindet etter at Dimitar Berbatov hadde tatt over. Han har vært på landslaget siden 1998. Han fikk tilsammen 106 landskamper og scoret åtte mål.
Drassodes cupreus

Utseende

Drassodes cupreus er en middelsstor, litt flat edderkopp med kraftige bein. Forkroppen er ganske bred bak, sterkt tilsmalnet forover (smalt hode). Kroppen er todelt i en bakkropp (abdomen) og en forkropp (prosoma eller cephalothorax). De åtte øynene danner to tverr-rader. De midtre øynene i den bakerste raden er mer eller mindre uregelmessig (ikke sirkelrundt) formet.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Drassodes cupreus er nattaktiv og bygger ikke fangstnett, men jakter ute i det fri. De bygger seg et skjulested av edderkoppsilke under steiner, mellom død vegetasjon eller lignende steder. Hunnen spinner en eggsekk av edderkoppsilke, hvor hun legger eggene.
Derbenttepper

Derbenttepper er en type dagestantepper som knyttes i den dagestanske byen Derbent. Teppene kan være meget vakre men holder ikke like høy kvalitet som de som er knytte ute på landsbygden.
Ingrisma viridipallens

Utseende

En middelsstor, avlang, lyst til mørk grønn gullbasse. "Snuten" er rundet spadeformet forlenget. Oversiden er ganske tett punktert, dekkvingene med grove punktrader.

Utbredelse

Arten lever i Vietnam.
Den glade enke (1934)

Den glade enke (originaltittel The Merry Widow) er en amerikansk film fra 1934. Den er regissert av Ernst Lubitsch, og basert på operetten Den glade enke av Franz Lehár. Hovedrollene spilles av Jeanette MacDonald og Maurice Chevalier. Parallelt med den engelskspråklige produksjonen ble det spilt inn en franskspråklig versjon som samme år ble lansert i Frankrike under tittelen La Veuve Joyeuse.

Priser

Ved Oscar-utdelingen i 1935 vant filmens scenografer Cedric Gibbons og Fredric Hope «Academy Award for Best Art Direction». Denne prisen ble i 2012 omdøpt til «Academy Award for Best Production Design».
Tillæg til den evangelisk-christelige Psalmebog

Tillæg til den evangelisk-christelige Psalmebog var den første salmesamlingen som ble autorisert for bruk i gudstjenester i Norge.
Tidlig på 1800-tallet brukte de fleste norske menigheter enten Kingos salmebok frå 1699 eller Evangelisk-christelig Psalmebog fra 1798.
Ved kongelig resolusjon av 10. september 1853 ble et Tillæg til den evangelisk-christelige Psalmebog autorisert for bruk ved siden av den Evangelsk-christelige i Vor Frelsers Menighed i Christiania. Dette «Christianiatillægget» ble etterhvert brukt av de fleste norske menigheter som brukte den Evangelisk-Christelige. Dette salmeboktillegget er den første salmesamlingen som ble autorisert for bruk i gudstjenester i Norge. Salmene i Christianiatillegget er ordnet tematisk.
Tillegget ble òg brukt ved siden av Kingos salmebok.
Juan Manuel de Rosas

Biografi

Han utviklet en politisk strategi eller ideologi som kan ha vært en ledesnor for hans streben etter å nå de mål han satte seg: Tid er viktigere enn rom, enhet overvinner konflikt, realitet er viktigere enn ideer, og helheten er viktigere enn dens deler.
Rosas var en av Iberoamerikas mest berømte caudilloer, autoritære militærpolitiske ledere, og gjennom sitt styre styrket han landets enhet, sørget for en effektiv regjering og styrket konføderasjonens økonomi. Rojas' Argentina utkjempet sju kriger uten å bli beseiret, inkludert konføderasjonskrigen mot Perú-Bolivia, og motstod en fransk blokkade i to år, uten å miste noe av konføderasjonens territorium. Mellom sine to regjeringsperioder deltok han i et felttog mot indianerne i Patagonia, et område som ikke kom under argentinsk kontroll før 1870-tallet, etter den såkalte erobringen av ørkenen. I 1830 møtte han den engelske naturforskeren Charles Darwin, som senere skrev om dette møtet. 
Han ble tvunget til å gå av etter sitt nederlag i slaget ved Caseros mot en allianse – den såkalte Ejército Grande ledet og samlet av en av Rosas' tidligere allierte, general Justo José de Urquiza – bestående av de to argentinske provinsene Entre Ríos og Corrientes og Keiserdømmet Brasil og Uruguay under den såkalte krigen mot Oribe og Rojas. Etter dette levde Rojas i eksil i Det forente kongerike Storbritannia og Irland til sin død i 1877.
Adamsonstatuetten

Adamsonstatuetten (på svensk Adamsonstatyetten), også kalt Adamsonprisen, er Sveriges første tegneseriepris, og har siden 1965 blitt delt ut av Svenska Serieakademin til serieskapere (ikke nødvendigvis aktive) som har utmerket seg på en spesiell måte. Prisen deles som regel ut til én svensk og én ikke-svensk serieskaper og forestiller Oscar Jacobssons klassiske seriefigur Adamson, og skjæres hvert år ut i tre av Urban Gunnarsson.
I enkelte tilfeller har en «Gull-Adamson» blitt delt ut til personer som har utmerket seg på en «eksepsjonell måte», og siden 1979 har Svenska Serieakademin i tillegg delt ut årlige spesialdiplomer til serieforfattere, journalister, redaktører, tegnere, forfattere og oversettere.
Italiensk konjunktiv

Italiensk konjunktiv omhandler forekomsten av moduset konjunktiv (it. congiuntivo) i det italienske språket.

Generelt

Konjunktiv opptrer i fire tider på italiensk: Presens, fortid (passato prossimo), imperfektum og preteritum perfektum. I motsetning til andre romanske språk, har ikke italiensk noen konjuntkiv futurum: dersom hovedverbet er i futurm, vil konjunktiv presens eller indikativ bli brukt her. Dette er identisk med fransk konjunktiv.

Bruk

Bruken av konjunktiv varierer. Som regel opptrer konjuntkiv i leddsetninger, men forekommer også i uavhengige setninger. 
I noen tilfeller vil konjunktiv være obligatorisk fordi setningen får et annet innhold ved bruk av indikativ. I andre tilfeller er ikke konjunktiv like påkrevet i den forstand at setningen vil endre mening. 
I likhet med flere andre språk forekommer konjunktiv mest i formelt språk, oftest skriftlig. Bruken av konjunktiv er i italiensk dessuten varierende fra region til region.

Uavhengige setninger

Konjunktiv i uavhengige hovedsetninger er som regel formelpregede og formelt:
Vinca il migliore! - Måtte den beste vinne! 
En finner dessuten setninger som ikke har motsats i indikativ: 
"Birra o vino? Vada per la birra." - Øl eller vin? Det blir (bokstavelig: "jeg går for") øl. 
Konjunktiv i hovedsetninger vil likevel opptre oftest dersom setningen har form som en leddsetning. 
Che non si succeda! - Ikke la det skje! 
Imperfektum konjunktiv vil brukes ofte i setninger som signaliserer et urealistisk ønske, ofte startet av ordet se eller magari:
Se avessi soldi, andrei subito. - Hvis jeg hadde hatt penger, ville jeg dratt umiddelbart.

Meningsuttrykk

Det er flere verb som uttrykker mening, blant de mer vanlige er pensare (tenke), credere (tro), immagginare (forestille seg), presumere (anta).
Immagino che sia sano essere vegetariana.  - Jeg innbiller meg at det er sunt å være vegetarianer.
Dersom overnevnte uttrykk hadde vært (fremstilt som) en vedtatt sannhet ville indikativ vært brukt:
So che è sano essere vegetariana. - Jeg vet det er sunt å være vegetarianer.
Shamshir

Shamshir (persisk: Sverd) er et ett-hånds persisk buet sverd.
Et gravert/dekorert shamshir heter «Shamshir shikargar».
Kang (Longnan)

Kang (kinesisk: 康县; pinyin: Kāng Xiàn) er et fylke i Gansu i Folkerepublikken Kina. Det ligger i byprefekturet Longnan.
Befolkningen var på 199 570 innbyggere i 1999.
Vedea

Geografi

Vedea renner gjennom de rumenske fylkene Argeș, Olt og Teleorman. Viktige byer langs elven er Roșiori de Vede og Alexandria.

Etymologi

Navnet Vedea kommer av det dakiske (indoeuropeiske) ordet wed som betyr vann.

Sideelver

Vedea har følgende sideelver fra venstre: Vedița, Cotmeana, Tecuci, Burdea, Râul Câinelui, Teleorman. Sideelvene fra høyre er: Eiul, Brătășanul, Tisăr, Ciorâca, Cupen, Plapcea, Florișoru, Dorofei, Bratcov, Bărâcea, Gearanta, Valea Găuriciu, Valea Viei
Avlesservogn

En avlesservogn er en traktortilhenger med et belte i bunnen. I mange tilfeller er vogna utstyrt med avlesserelevator i bakkant som løfter innholdet opp før det slippes ned igjen. 
Tilhengeren brukes ved innhøsting av gras og høy, og er spesielt godt egnet til bruk sammen med fôrhøster. 
Beltet i bunnen av hengeren og avlesserelevatoren gjør at man på en kontrollert måte kan tømme innholdet på et transportbånd som videre frakter gresset/høyet til siloen eller inn i fjøset.
Underhaug Fabrikk produserte de første avlesservognene i 1978. De ble senere produsert under forskjellige varemerker. TKS Avlesservogn 7000 ble sist produsert i et antall av 20 i 2009. Da opphørte produksjonen. Overgangen til bruk av skiveslåmaskin og rundballepresser reduserte etterspørselen etter avlesservogner.
Verdens befolkning

Verdens befolkning er den totale summen av mennesker som lever på jorden i et gitt tidspunkt. I midten av 2018 ble verdens befolkning beregnet til å være rundt 7,6 milliarder. Kina var med sine 1,41 milliarder det mest befolkningsrike landet i 2017.

Befolkningsøkning og prognoser

1900-tallet var det århundre da befolkningsøkningen var høyest i menneskehetens historie. Det var to hovedråsaker til denne voldsomme økningen: moderne medisin og en massiv økning i landbruksproduktiviteten.
I år 2000 kom FN med en beregning som sa at verdens befolkning økte årlig med 1,14% (eller ca. 75 millioner).  Ifølge opplysninger fra CIAs 2005–2006 World Factbooks, økte verdens befolkning daglig med 203 800. I 2007 oppjusterte de tallene til 211 090.
På global basis har befolkningsveksten gått stadig nedover siden toppåret i 1963, da den årlige veksten var på 2,19%. Veksten er imidlertid fremdeles høy i Afrika, spesielt sør for Sahara.
I noen land er det også negativ vekst. Dette gjelder særlig land i Sentral-Europa og Øst-Europa (hovedsakelig grunnet lave fødselstall). I løpet av det neste tiåret regner man med at særlig Japan, Russland og noen land i Vest-Europa vil oppleve en negativ vekst grunnet lave fødselstall.
Befolkningsvekst som overstiger det som samfunnet klarer å bære må hanskes med overforfolkningproblemer. I motsatt fall må områder betraktes som underbefolket hvis befolkningsmassen ikke er stor nok til å opprettholde det økonomiske systemet.
FN kom i mai 2010 med en ny befolkningsprognose hvor man anslog at verden i 2050 vil ha ca. 9.3 milliarder mennesker. Av disse vil ca. 5,1. milliarder bo i Asia og ca. 2,1 milliarder i Afrika. 739 millioner anslås å ville bo i Latin-Amerika og Karibbia, 719 millioner i Europa og 446 millioner i Nord-Amerika. Ifølge prognosen vil verden ha over 10 milliarder mennesker i 2100, hvorav ca. 4.6 milliarder i Asia og ca. 3.6 milliarder i Afrika. De 15 største landene i 2100 vil være i rekkefølge: India, Kina, Nigeria, USA, Tanzania, Nigeria, Pakistan, Den demokratiske republikken Kongo, Filippinene, Brasil, Uganda, Kenya, Bangladesh, Etiopia og Irak. 
I 2017 vurderede FN i en ny prognose at der vil findes 9,8 milliarder mennesker i 2050, og 11,2 milliarder i 2100.

Befolkningstetthet

Befolkningen i Asia utgjør over 60% av verdens befolkning med totalt 3,8 milliarder. Kina og India alene huser henholdsvis 20% og 16% av verdens totale befolkning. Europa med sine 710 millioner utgjør 11%, Nord-Amerika med sine 514 millioner (8%), Sør-Amerika med sine 371 millioner (5,3%) og Oseania med sin 30 millioner (0,5%)
Kambodsjas nasjonalbank

Kambodsjas nasjonalbank (engelsk: National Bank of Cambodia) som har hovedkontor i Phnom Penh, er sentralbanken i Kambodsja. Den ble etablert i 1954, etter landets uavhengighet fra Frankrike. Den er også kjent som «Den Røde Banken», eller «Banque Rouge».

Historie

Kambodsja fikk sin uavhengighet fra Frankrike i 1953. 23. desember året etter ble sentralbanken etablert. Sentralbanken tok over trykkingen av landets nye valuta, kambodsjanske riel, for å markere avslutningen av valutafellesskapet med Vietnam og Laos. Samtidig bygde man opp et banksystem, med et samarbeid mellom offentlige og private banker. 
Fra 1964 foregikk det en nasjonalisering av sentralbanken og bankvesenet. Sentralbanken ble gjort om fra å være en halvveis uavhengig institusjon til å være en statseid bank, samtidig som mange banker ble lagd ned, mens regjeringen etablerte statseide banker som Bank of Inadanajati, Development Bank og Rural Agricultural Bank. På første halvdel av 1970-tallet snudde denne trenden igjen, og banknæringen ble liberalisert. Private banker fikk tillatelse til å drive virksomhet på linje med de offentlige bankene, regulert og under oppsyn av sentralbanken. 
Den 17. april 1975 ble imidlertid sentralbanken stengt og bygningen ble sprengt til ruiner. Banknæringen ble også ødelagt. Dette var et av Røde Khmers tiltak mot kapitalismen. Valutaen Riel ble ikke lenger gyldig. Fire år senere, 10. oktober 1979 ble sentralbanken igjen etablert, under navnet People's Bank of Cambodia. Denne ble bygd opp fra bunnen av, det fantes ingen ting fra den foregående sentralbanken å gjenbruke – hverken penger, dokumenter eller personell med erfaring. Hans Eksellense Chea Chanto stod sentralt i etableringen av den nye sentralbanken. Siden de gamle lokalene var ødelagte etablerte de seg i den øverste etasjen av forretningsbanken Khmer Bank. 20. mars 1980 kunne sentralbanken også gjeninnføre Riel som valuta. Gjennom 1980-tallet hadde Kambodsja et mono-banksystem, der sentralbanken i tillegg til å være landets pengepolitiske myndigheter og statskasse, fungerte som bank for folket. Siden 1989 har den også bygd opp flere regionale, spesialiserte kontorer, som tidligere har vært selvstyrt, men som nå styres av sentralbanken. 
Den 30. januar 1992 vedtok nasjonalforsamlingen i Kambodsja en lov om endring av sentralbankens navn og oppgaver, der navnet ble endret fra People's Bank of Kampuchea til National Bank of Cambodia.  
Den ødelagte bygningen ble gjenoppbygd i 1990, og pusset opp i 2003.

Sentralbanksjef

Pr august 2018 er Hans Eksellense, Dr. Chea Chanto sentralbanksjef. Visesentralbanksjef er Hennes Eksellense Neav Chanthana.
Dymasia dymas

Utseende

En ganske liten (vingespenn 20–25 millimeter) og smalvinget sommerfugl, vingene er nettmønstret i brunoransje og mørkbrunt.

Utbredelse

Arten er utbredt i de sørligste delstatene av USA, fra Texas til California.
VM i rullestolcurling 2015

VM i rullestolcurling 2015 blir arrangert i Kisakallio Sports Institute i Lojo i Finland fra 6. til 13. februar 2015. Dette blir det tiende VM som arrangeres.